b'\n_START_ARTICLE_\nLutkovno gledali\xc5\xa1\xc4\x8de Ljubljana\n_START_PARAGRAPH_\nLutkovno gledali\xc5\xa1\xc4\x8de Ljubljana je gledali\xc5\xa1\xc4\x8de, v katerem izvajajo lutkovne in dramske predstave za otroke in mlade. Prostore ima v poslopju Mestnega doma na Krekovem trgu v Ljubljani._NEWLINE_Do sredine leta 2008, ko so praznovali \xc5\xa1estdesetletnico, so izvedli \xc5\xbee ve\xc4\x8d kot dvesto petdeset premiernih predstav, triindvajset tiso\xc4\x8d ponovitev pred ve\xc4\x8d kot tremi milijoni gledalcev.\n_START_SECTION_\nMilan Klemen\xc4\x8di\xc4\x8d\n_START_PARAGRAPH_\nZa o\xc4\x8deta slovenskega lutkarstva velja slikar Milan Klemen\xc4\x8di\xc4\x8d, ki je leta 1910 javnosti prvi\xc4\x8d predstavil Malo marionetno gledali\xc5\xa1\xc4\x8de. Med letoma 1920 in 1924 je bil vodja Slovenskega marionetnega gledali\xc5\xa1\xc4\x8da - prvega (pol)poklicnega lutkovnega gledali\xc5\xa1\xc4\x8da na Slovenskem. Klemen\xc4\x8di\xc4\x8d je ustvarjalni vrh dosegel z gledali\xc5\xa1\xc4\x8dem Miniaturne lutke in igro Doktor Faust (1938).\n_START_SECTION_\nSokolsko lutkarstvo\n_START_PARAGRAPH_\nLeta 1939 je bilo v okviru dejavnosti telovadnih dru\xc5\xa1tev Sokol registriranih 43 marionetnih odrov, ki so popularizirali lutkarstvo. Iz sokolskih vrst so kasneje izhajali prvi sodelavci Lutkovnega gledali\xc5\xa1\xc4\x8da Ljubljana.\n_START_SECTION_\nPartizansko lutkovno gledali\xc5\xa1\xc4\x8de\n_START_PARAGRAPH_\nLeta 1944 so na pobudo lutkarja, kiparja Lojzeta Lavri\xc4\x8da ustanovili Partizansko lutkovno gledali\xc5\xa1\xc4\x8de, ki je sredi evropske vojne vihre predstavljalo svojevrsten kulturni fenomen.\n_START_SECTION_\nPavliha\n_START_PARAGRAPH_\nPotem ko so prvo obdobje slovenske lutkovne zgodovine predstavljale marionete, je leta 1934 etnolog Niko Kuret ustvaril oder ro\xc4\x8dnih lutk in pet let kasneje predstavil Pavliho, ki ga je poosebljal igralec Jo\xc5\xbee Pengov, kasneje tudi prvi (neformalni) umetni\xc5\xa1ki vodja Lutkovnega gledali\xc5\xa1\xc4\x8da Ljubljana. Pavliha je slovenska razli\xc4\x8dica lutke z navihanim karakterjem, ki jo poznajo v razli\xc4\x8dnih dr\xc5\xbeavah Evrope: v Italiji ga imenujejo Pulcinella, v Nem\xc4\x8diji Kasperl, na Danskem Mester Jakel, v Rusiji Petru\xc5\xa1ka, v Angliji Punch in Franciji Polichinelle.\n_START_SECTION_\nMestno lutkovno gledali\xc5\xa1\xc4\x8de\n_START_PARAGRAPH_\nLutkovno gledali\xc5\xa1\xc4\x8de Ljubljana je bilo ustanovljeno leta 1948 kot Mestno lutkovno gledali\xc5\xa1\xc4\x8de. Otvoritveno premiero je imelo 10. oktobra v okviru Ljubljanskega festivala. Zaradi razli\xc4\x8dnih lutkarskih tradicij so za\xc4\x8detna leta Lutkovnega gledali\xc5\xa1\xc4\x8da, leta iskanj. Ravno po zaslugi Jo\xc5\xbeeta Pengova, direktorja, umetni\xc5\xa1kega vodje, re\xc5\xbeiserja, dramaturga, igralca, pisca, prevajalca, publicista in utemeljitelja sodobnega slovenskega lutkovnega gledali\xc5\xa1\xc4\x8da, pa je kmalu na\xc5\xa1lo lasten izraz in doseglo zavidljivo umetni\xc5\xa1ko raven. Z njegovimi uprizoritvami (Zvezdica Zaspanka, Ostr\xc5\xbeek, Sinja ptica, Mala \xc4\x8darovnica \xe2\x80\xa6) pa je gledali\xc5\xa1\xc4\x8de prodrlo tudi v evropski kulturni prostor.\n_START_SECTION_\nLutkovno gledali\xc5\xa1\xc4\x8de Ljubljana danes\n_START_PARAGRAPH_\n1. januarja 2009 se je k Lutkovnemu gledali\xc5\xa1\xc4\x8du Ljubljana pripojilo Gledali\xc5\xa1\xc4\x8de za otroke in mlade Ljubljana (GOML). Poleg ustaljene programske ponudbe lutkovnih ter dramskih uprizoritev za otroke in mlade pa za gledalce organizirajo tudi \xc5\xa1ole in delavnice lutkarstva, odrske igre, pripovedovanja pravljic, plesa in baleta.\n_START_SECTION_\nFestival Lutke\n_START_PARAGRAPH_\nFestival Lutke je mednarodni lutkovni festival, ki ga vsaki dve leti organizira Lutkovno gledali\xc5\xa1\xc4\x8de Ljubljana.\n_START_SECTION_\nFestival Zlata pali\xc4\x8dica\n_START_PARAGRAPH_\nFestival Zlata pali\xc4\x8dica je leta 1993 kot festival igranih predstav za otroke in mlade organiziralo Moje gledali\xc5\xa1\xc4\x8de v Kulturnem domu \xc5\xa0panski borci. Leta 2005 se je prenesel pod okrilje novo ustanovljenega Gledali\xc5\xa1\xc4\x8da za otroke in mlade Ljubljana (GOML). Od pripojitve slednjega k Lutkovnemu gledali\xc5\xa1\xc4\x8du Ljubljana leta 2009, je le-to postalo tudi organizator bienalnega mednarodnega festivala Zlata pali\xc4\x8dica.'